### Beslutningstema

Budgetforslaget for 2024-2027 fremsendes til Kommunalbestyrelsens 1. behandling.

### Sagsfremstilling

Torsdag, den 7. september 2023 er der indgået et bredt forlig om budget 2024 mellem alle partier i [adresse] for Tønder Kommune.

Budgetforliget udstikker de økonomiske og indholdsmæssige rammer for budget 2024 samt overslagsårene 2025 – 2027.

Med udgangspunkt i en økonomisk sund og velkonsolideret kommune, viser Kommunalbestyrelsen med aftalen for 2024 økonomisk opbakning og prioritering til at understøtte Tønder Kommunes Visions- og Strategiplan for 2022-2025.

Fokus på planen gør, at Tønder Kommune er – og fortsat skal være - et godt sted at leve og bo og drive virksomhed. Det gælder for vores nuværende borgere, men det har også stor betydning i et bosætningsperspektiv. Derfor skal Tønder Kommune være attraktiv for både besøgende og tilflyttere, hvilket denne budgetaftale også er udtryk for.

Økonomiaftalen mellem KL og Regeringen for 2024 er en stram aftale, som er blevet til i en tid, hvor den kommunale økonomi generelt er udhulet af en ekstraordinær inflation på 1,9 mia. kr., hvilket udfordrer mange kommuner. Aftalen tilfører samlet den kommunale økonomi 2,4 mia. kr. Herudover har KL taget til efterretning, at de kommunale udgifter til administration skal reduceres med 700 mio. kr. i 2024, for at finansiere en ramme til løn og arbejdsvilkår i den offentlige sektor.

De administrative besparelser skal først og fremmest findes ved at luge ud i regler og tilsyn, der skaber bureaukrati i kommunerne.

Som en del af finanslovsforhandlingerne har regeringen den 24. august 2023 besluttet at løfte den kommunale serviceramme for 2024 med yderligere 650 mio. kr. til prioritering af velfærden.

Med Økonomiaftalen for 2024 har det givet Kommunalbestyrelsen plads til at løfte velfærden i Tønder Kommune især med fokus på sundhedsfremme, mental sundhed til børn og unge, unge i job og uddannelse samt rekruttering af fremtidens arbejdskraft samt et godt arbejdsmiljø for nuværende medarbejdere.

Samlet set indeholder budgetaftalen for 2024-2027 nye velfærdsinitiativer for i alt 54 mio. kr. og et anlægsprogram med nye og igangværende projekter for i alt 418 mio. kr. over den 4-årige budgetperiode.

For fortsat at sikre det økonomiske råderum til nye politiske prioriteringer er der løbende sket omprioritering inden for servicerammen. Der er en politisk vilje til at investere i nye tiltag, hvilket afspejles i et højt ambitionsniveau for anlægs- og udviklingsinitiativer. Disse handler både om at understøtte Visions- og Strategiplanen, lokale initiativer samt fokus på potentialer, der rækker ud over kommunegrænsen.

Forslaget til 1. behandling baseres på følgende finansiering:

* Kommunal personskatteprocent uændret på 25,3 %
* Grundskyldspromille på 10,8, dog 6,44 for landbrug m.v.
* Statsgaranteret udskrivningsgrundlag for 2024

I forhold til dækningsafgift for offentlige ejendomme opkræves i 2024 ét samlet beløb pr. ejendom (tidligere dækningsafgift af grundværdi og forskelsværdi) svarende til det beløb, der er opkrævet i 2023. Der opkræves ikke dækningsafgift for erhvervsejendomme.

Med denne baggrund ser budgetforslaget således ud:

![](data:image/png;base64...)

Høring:

Budgetforslaget sendes i høring hos de høringsberettigede (HMU, Ældreråd, Handicapråd, Folkeoplysningsudvalg og BUPL) fra den 22. september 2023. Sidste frist for aflevering af høringssvar er den 3. oktober 2023.

Ændringsforslag:

Torsdag den 28. september 2023 kl. 12.00 er sidste frist for ændringsforslag fra Kommunalbestyrelsens medlemmer til Økonomiudvalgets 2. behandling af budgettet. Eventuelle ændringsforslag udsendes umiddelbart herefter til de høringsberettigede.

Takster:

Takster godkendes endeligt i forbindelse med 2. behandling af budgettet.

### Direktionen indstiller

|  |  |
| --- | --- |
| at | budgetforslaget for 2024-2027 fremsendes til Kommunalbestyrelsens 1. behandling. |

Beslutning fra Økonomiudvalget, 14. september 2023, pkt. 3:

Indstillingen anbefales.

### Beslutning

Budgetforslaget for 2024-2027 oversendes til 2. behandling.

Forslaget sendes i høring. Sidste frist for afgivelse af høringssvar er den 3. oktober 2023. Sidste frist for aflevering af ændringsforslag fra Kommunalbestyrelsens medlemmer er torsdag den 28. september 2023 kl. 12.00.

Aksel Bech deltog ikke i mødet.